(Foto: Inquam Photos / George Călin)

E doar o chestiune de timp. Va veni, iar pagubele vor fi imense. Vom constata că nu am avut un program închegat de educație a populației, că nu avem proceduri ca să ne scoatem locuitorii de sub dărâmături, că nimeni nu va ști ce să facă, cum să se comporte.

Va veni un deștept lipsit chiar și de cel mai redus nivel de inteligență emoțională, ca să nu ne referim la cea nativă, care va scuipa pe obrazul tuturor, cu o replică siderantă - ce să facem domnule, vom da o lege ca să nu vină cutremure.

Vor da vina unii pe alții, vor spune despre cum nu s-a putut, cum nu le permitea legea, cum au fost alte priorități (panseluțe, revista sectorului pe bani publici care costă câteva milioane de euro, vouchere de biciclete, bugete pentru Catedrala Neamului, borduri și câte și mai câte).

Vor da vina pe tehnocrați, pe Soros, pe multinaționale, pe străini, pe agenturi, pe forțe obscure care ne-au vrut răul, pe sistem, pe binom. Se vor împiedica unii de alții. Nu vom avea spitale în care să ne tratăm răniții, ne vom căuta medicii alungați prin străinătate de numirile politice. Ne vom plânge elevii pe sub ruinele școlilor cărora le pică tavanele reabilitate recent și pe timp de necutremur.

Va ieși o doamnă cu mină gravă că face comandament, va transmite live la televizor implicarea lor și munca în interesul strict al cetățeanului pe care o fac șefii societăților înființate de primării, cu experiență zero în toate cele, dar cu leafă netă de 8000-9000 de lei pe lună. Va considera că orice întrebare despre ce nu au făcut nici ea și nici predecesorii e un atac politic mârșav pe spinarea durerii cetățenilor votanți.

Va mai apărea un domn care va spune că Guvernului și Primăriei Generale nu li se poate reproșa nimic, că de ce sunt certați, când ei își fac misiunea în fiecare zi.

Vom privi cu stupoare la clădiri noi care se năruie precum castelele de nisip, vom vedea apoi că au primit autorizații pe șpagă, că s-a furat la materiale, că nu aveau avize de la ISU, dar că au fost controlate de multe instituții care nu au putut face nimic, deși au legea în mână. Desigur, corupția ucide! e doar un slogan sorosist și oengist.

În seara de marți, 19 septembrie, Mexicul a fost lovit de un cutremur de 7,1 pe scara Richter. Până la ora publicării acestui text, autoritățile au numărat 217 morți, din care 20 de copii peste care a căzut școala în timpul cursurilor.

(Foto: Guliver/Getty Images)

În Noua Zeelandă, una dintre țările cu cele mai ridicate riscuri seismice, guvernul desfășoară programe naționale de educație și din nicio casă nu lipsește kit-ul de supraviețuire în caz de seism. Câți cetățeni ai orașelor care ar fi afectate de un potențial cutremur de peste 7 știu cum să se comporte în timpul seismului și după, câți au un rucsac în care să fie o lanternă, o pătură, o conservă, un fluier și o sticlă cu apă?

E doar o chestiune de timp. Iar autoritățile, care astăzi nu investesc nimic în reconsolidarea blocurilor care cad și nici în educația permanentă a oamenilor, ne vor spune, precum viceprimarul Bădulescu, faptul că au avut în plan cumpărarea unui sistem ce anunță cutremurele cu 4 ore înainte, dar că, și de această dată, forțe supranaturale i-au împiedicat.